内人马伎赋（以文彩节奏发扬蹈厉为韵）
李濯 (Tang)
皇帝顺时观武。乘暇会偫。百蛮在庭。如蚁慕于膻附。干官翊圣。类星拱之垂文。于是时也。严霜剪木。晴空灭云。都人士女。杂沓缤纷。或侧肩以驰见。或奔跃以乐闻。众观迭改。偫心如待。于是渥洼神骥。齐逸足以翩翩。宫禁名姝。耀杂妆之彩彩。莫不游缨宝校。玉珂金玦。挟刃明霜。衣金被铁。搴旗命伍。抽戈按节。侔三边之挑战。壮六军之校阅。翘趾金鞍之上。电去而都闲。委身玉镫之傍。风惊而诡谲。人矜绰约之貌。马走流离之血。始争锋于校场。遽写鞚于金埒。若乃杨叶既指。雕弓斯彀。百步应的。七札皆透。天颜微怡。雷鼓訇奏。由羿忸于手拙。幽并惭于伎陋。于是髳戎羯。毡裘辫发。心目愕眙。形神陨越。屈膝天庭。稽首魏阙。荷臣子之欣戴。咨译人以启发。曰天临有唐。抚绥万方。文德广洽。武义大扬。且柔妇之克妙。矧骁夫之可量。于是王公卿士。手舞足蹈。歌湛露之既浃。咏天保之攸报。乃言曰。斯伎也。义同七德。名冠六艺。惟便习之至精。在教理之发厉。是知物无不学。学无不济。我皇岂不曰非妇人之职任。盖欲以激君子之磨锐。